REGOLAMENT TAL-KUMMISSJONI (KE) Nru 89/2006
tad-19 ta' Jannar 2006
li jemenda r-Regolament (KE) Nru 2295/2003 fir-rigward tad-denominazzjonijiet li jistgħu jintużaw għat-tqegħid fis-suq tal-bajd f'każ ta' restrizzjonijiet ta' aċċess ħieles għal ħruġ fil-beraħ tat-tiġieġ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1907/90 tas-26 ta' Ġunju 1990 dwar ċerti standards fit-tqegħid fis-suq tal-bajd (1) u b'mod partikolari l-Artikolu 7(1), il-punt d) u l-Artikolu 10(3) tiegħu,
Billi:
(1)
Ir-Regolament tal-Kummissjoni (KE) Nru 2295/2003 (2) stabbilixxa regoli dwar l-applikazzjoni tar-Regolament (KEE) Nru 1907/90.
(2)
Id-Direttiva tal-Kummissjoni 2002/4/KE tat-30 ta' Jannar 2002 fuq ir-reġistrazzjoni tan-negozji stabbiliti tat-trobbija tat-tiġieġ li jbidu, koperti mid-Direttiva tal-Kunsill 1999/74/KE (3) stabbilixxiet normi minimi relevanti għall-ħarsien tat-tiġieġ li jbidu.
(3)
Sabiex jitħares il-konsumatur kontra dikjarazzjonijiet li jistgħu jsiru b'intenzjoni qarrieqa biex jinkiseb prezz ogħla minn dak applikabbli għall-bajd tat-tiġieġ imrobbi fil-batteriji jew għall-bajd “standard”, ir-Regolament (KE) Nru 2295/2003 jiffissa kriterji ta' trobbija minimi li għandhom jitħarsu minn bdiewa li jikklejmjaw li jużaw metodi ta' trobbija partikolari. B'hekk, huma biss l-ismijiet stipulati fl-Anness II tar-Regolament imsemmi li jistgħu jintużaw u l-Anness III jistipula lista ta' eżiġenzi li għandhom jiġu ssodisfatti sabiex ikunu jistgħu jintużaw dawn it-termini.
(4)
Fost il-kriterji preċiżi li jiddefinixxu l-kondizzjonijiet skont liema l-bajd jistgħu jitqiegħdu fis-suq taħt l-isem “bajd ta' tiġieġ imrobbi fil-beraħ”, l-aċċess għal post fil-beraħ hu essenzjali.
(5)
Restrizzjonijiet, inkluż restrizzjonijiet veterinarji, adottati fuq bażi tal-leġiżlazzjoni Komunitarja biex titħares is-saħħa pubblika u tal-annimali, jistgħu jillimitaw l-aċċess għall-moviment ħieles tat-tjur.
(6)
Fejn il-produtturi ma jkunux jistgħu jibqgħu jissodisfaw il-kundizzjonijiet kollha tat-trobbija stipulati fl-Anness III tar-Regolament (KEE) Nru 2295/2003, dawn għandhom, fl-interess tal-konsumatur, jieqfu milli jużaw it-tikkettar fakultattiv dwar il-metodu tat-trobbija.
(7)
Sabiex jitqiesu l-konsegwenzi ekonomiċi possibbli li jista' jkollhom ir-restrizzjonijiet, billi s-settur kollu jeħtieġ perjodu raġonevoli ta' aġġustament, partikolarment fir-rigward tat-tikkettjar, u sakemm il-kwalità tal-prodott ma tiġix influwenzata sostanzjalment, għandu jkun previst perjodu ta' tranżizzjoni li matulu l-produtturi jkunu jistgħu jkomplu bit-tikkettjar dwar il-metodu tat-trobbija, f'dan il-każ “fil-beraħ”.
(8)
Deroga għall-aċċess għal post fil-beraħ hi stipulata b'mod espliċitu fil-punt 1.a), l-ewwel inċiż, tal-Anness III tar-Regolament (KE) Nru 2295/2003 f'każ ta' “restrizzjonijiet temporanji imposti mill-awtoritajiet veterinarji”.
(9)
Peress li t-tul tar-restrizzjoni temporanja li matulha l-produtturi jistgħu jissoktaw igawdu mill-ittikkettjar “fil-beraħ”, filwaqt li t-tiġieġ li jbid ma jkollhomx iżjed aċċess għal post fil-beraħ, ma ġiex speċifikat, din tista' tiġi limitata fiż-żmien sabiex jiġu ppreservati l-interessi tal-konsumatur.
(10)
Ir-Regolament (KE) Nru 2295/2003 għandu għalhekk jiġi emendat kif meħtieġ.
(11)
Il-miżuri stipulati f'dan ir-Regolament huma konformi mal-opinjoni tal-Kumitat ta' Ġestjoni għal-Laħam tat-Tjur u l-Bajd,
ADOTTAT DAN IR-REGOLAMENT:
Artikolu 1
Fl-Anness III, il-punt 1.a), tar-Regolament (KE) Nru 2295/2003, l-ewwel inċiż jinbidel b'dan li ġej:
“-
It-tiġieġ igawdi tul il-ġurnata minn possibbiltà mingħajr waqfien li jmur f'post fil-beraħ; deroga ta' din l-eżiġenza minħabba restrizzjonijiet, fosthom restrizzjonijiet veterinarji, meħuda fuq bażi tal-liġi Komunitarja m'għandhiex taqbeż it-tnax il-ġimgħa.”
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali ta' l-Unjoni Ewropea.
This Regulation shall be binding in its entirety and directly applicable in all Member States.
Magħmul fi Brussell, 19 ta' Jannar 2006.